Nyhedsbrev december 2013

Kære Nenkashe-venner

Vi sender jer mange hilsner fra et regnfuldt Kenya.

Omsider nærmer vi os slutningen af et travlt år. De fleste af børnene er heldigvis hjemme hos deres forældre, med undtagelse af fire piger. De fire piger er piger der går i Olosho Oibor Primary School og som bor i det tilhørende Safe House. Af de fire piger er de tre de forældreløse piger der startede hos Nenkashe for ca. et år siden, og den fjerde er Malel. Disse fire piger tilbringer ferien i feriecenteret, hvor de er glade for at være. 

I år har fem piger været oppe til den nationale eksamen der afslutter grundskolen, og vi afventer spændt resultaterne. Både for Nenkashe og for pigerne er det en tålmodighedsprøve at skule vente på resultaterne til hen imod slutningen af januar. Som I ved, vil kun de piger der opnår gode eksamensresultater,  få mulighed for at fortsætte i Secondary school. Forhåbentlig vil alle fem få mulighed for at gå videre i Secondary School!

De fem piger der begyndte i Secondary School i år og som går på fire forskellige skoler, har fundet sig godt til rette på hver deres skole. De har alle fem klaret at holde niveauet, selv om både udfordringerne og konkurrencen er vokset. Også for Nenkashe har begyndelsen af skoleåret været udfordrende, eftersom vi måtte forsøge at møde de krav de forskellige skoler stillede, herunder at komme til forskellige møder på hver af skolerne, forældremøder o.lign., ligesom vi måtte sørge for at arrangere transport for pigerne når der var skolefridage.

De andre piger, på de forskellige Primary schools, har haft et godt år uden større begivenheder. Samarbejdet mellem Nenkashe og pigernes forældre er forløbet godt. Selv Malels mor har ringet flere gange for at spørge til Malel. Vi har opfordret Malels forældre til at besøge hende på feriecenteret.

Der er i løbet af året udført rådgivnings- og mentorarbejde i forhold til pigerne, såvel på skolerne som på feriehjemmet. Disse seancer føles som regel nyttige og frugtbare , fordi pigerne ved sådanne lejligheder får mulighed for at tale om bekymringer de går med, såvel i skoletiden som i fritid og ferier. Medlemmer af Nenkashe har også deltaget i forældremøder o.lign. på de forskellige skoler, ligesom de har aflagt en del hjemmebesøg hos forældrene til forskellige af pigerne.

Årets vigtigste rejse var en tre dage lang og vanskelig rejse til Pokot i det nordvestlige Kenya, en rejse på 500 km i alt. Formålet med besøget var at finde lokale Secondary Schools til de fem piger fra Pokot. Besøget var en succes for så vidt som det lykkedes at finde en skole der fra januar 2014 vil tage imod alle fem piger. Det vil reducere rejseomkostningerne vedr. de fem piger betragteligt, og samtidig vil det gøre det nemmere for pigerne og deres forældre at holde kontakten ved lige. Et andet resultat af rejsen var at Nenkashe tog imod seks nye piger der var mellem seks og 11 år. Det drejede sig om piger der var fra meget fattige familier og som blev anbefalet af lokalsamfundet. Også disse piger lykkedes det at finde skoler til. 

I år har Nenkashe haft to vigtige besøg. Det ene var et besøg af en gruppe studerende fra Baylor University, USA, som besøgte A.I.C., hvor de fleste af pigerne går. De studerende nøjedes ikke med at aflægge et besøg, nej, de malede også både skolens sovesale og toiletter! Det var en stor gave til skolen og et meget tiltrængt løft! Det var også i løbet af besøget at de studerende lovede at sponsorere de oven for nævnte seks piger. 

Det andet var et besøg fra Steadfast, Skotland. De besøgte A.I.C. og Olosho Oibor School og donerede håndklæder og madvarer til the Safe House (de hjem hvor de piger bor, der af sikkerhedshensyn ikke kan bo hjemme?).

Desuden har vi haft besøg af en journalist fra Danmarks Radio. Han besøgte også Olosho Oiber School og tilbragte tid med nogle af børnene dér og interviewede nogle af dem, samt lærere og medlemmer af lokalsamfundet.

Fra 2014 har Nenkashe to nye sponsorer der hver vil sponsorere en pige. Desuden har forskellige mennesker bidraget med håndklæder og madvarer og enkelte pengegaver til the Safe Houses, inclusive bidragene fra de studerende fra Baylor University.

Der har været enkelte særlige udfordringer i det år der er gået. En pige droppede ud af skolen pga. graviditet og giftermål, og et par børn blev taget ud af Nenkashe af deres mor, fordi børnene ikke var glade for deres kostskole. 

I 2014 vil der være ti nye piger, hvoraf seks vil blive sponsoreret af en gruppe studerende fra Baylor University.

Alt der er nævnt ovenfor ville ikke have været muligt uden jeres gavmilde bidrag, som vi er meget taknemmelige for!  Vi ønsker jer alle en rigtig glædelig jul og alt godt i det nye år og et fortsat godt partnerskab og samarbejde i 2014.

Silole, på vegne af Nenkashe, Kenya